《骊山歌》
清代·王培荀

骊山火，诸侯不至谓诓我，美人一笑镐京堕。骊山水，冰肌赐浴一泉里，美人一笑鼓鼙起。

美人美人真倾城，骊山何辜代受名。君不见，穆王鸾辂登昆仑，西宴王母探河源，八骏未返徐称尊。

又不见，秦皇之罘驻旌旆，志欲求仙观海外，六龙初驾为民害。

骊山一拳近郊甸，未约仙人开荒宴，铁骑胡为来酣战。

噫吁嘻！烽火有如昆山燔，玉石俱焚天地昏。祸水有如海水阔，一滴浸成无底壑。

山不在大，欲不在多，请君听我骊山歌。

作者简介：王培荀，字雪峤，淄川人。官四川知县，与王者政合刻《蜀道联辔集》。